
CONVOCATÒRIA DELS AJUTS PER A L’ESCOLARITZACIÓ A INFANTIL 0 I 1 A LES LLARS D’INFANTS MUNICIPALS

1. Objecte
L’objecte d’aquesta convocatòria és la regulació de l’atorgament per part de l’Ajuntament de Llagostera d’ajuts per a l’escolarització a infantil 0 i 1 a les llars d’infants municipals per al curs 2025-2026.

El principal objectiu de l’atorgament de la present subvenció és proporcionar ajuts econòmics a les famílies per contribuir al finançament de les despeses d'escolarització dels infants en llars d'infants municipals. Aquest suport té com a finalitat facilitar l'accés a l'educació infantil de primer cicle, un període fonamental per al desenvolupament integral dels infants, tant en l’àmbit cognitiu, emocional, social com motriu.

L'escolarització en aquesta etapa inicial afavoreix l'adquisició d'hàbits i habilitats essencials, estimula l'aprenentatge primerenc i contribueix a la igualtat d'oportunitats educatives, especialment en aquells infants que es troben en situacions de major vulnerabilitat. A més, aquests ajuts pretenen facilitar la conciliació de la vida familiar i laboral, promovent així el benestar de les famílies.

1. Règim jurídic
· L’Ordenança General de Subvencions de l’Ajuntament de Llagostera, aprovada pel Ple el dia 19 de desembre de 2024.
· Les bases específiques reguladores dels ajuts per a l’escolarització a les llars d’infants municipals, que es publicaran al BOPG, simultàniament amb la present convocatòria. 
· La normativa general de subvencions.

1. Despeses subvencionables i període d’execució
Es consideraran despeses subvencionables les que així es determinen en l’apartat 5 de les bases específiques reguladores.

Les despeses subjectes a la subvenció seran relatives a l’escolarització a infantil 0 i 1 durant el curs 2025-2026.

1. Quantia de la subvenció
L'import d'aquesta convocatòria es fixa en 12.000,00 €, amb càrrec a l'aplicació de despeses 20 3260 48000 Beques i ajudes famílies llars d’infants, del Pressupost de despeses de l’Ajuntament de Llagostera.
En cap cas aquesta quantitat podrà ser incrementada o modificada.

1. Sol·licituds i documentació justificativa
Les sol·licituds es presentaran, mitjançant el model específic d’aquesta convocatòria, disponible a la web de l’Ajuntament, en el Servei d’atenció al Ciutadà, mitjançant registre d’entrada de l’Ajuntament o per qualsevol dels mitjans assenyalats en l’article 16 de la Llei 39/2015, del procediment administratiu comú. Simultàniament amb, el formulari de sol·licitud, la documentació administrativa i la documentació econòmica. 

La presentació de les sol·licituds comporta la plena acceptació d’aquestes bases. La presentació de la sol·licitud també porta implícita l’autorització a l’Ajuntament per a l’obtenció dels certificats necessària per a la valoració de la sol·licitud (administració tributaria i seguretat social, renda) directament de l’Administració, previ a l’atorgament i al pagament de la subvenció, llevat de manifestació expressa de la persona sol·licitant.

El termini de presentació de sol·licituds serà del 30 de juny fins a l’11 de juliol. No s’admetrà cap sol·licitud presentada fora d’aquest termini.

En el cas de detectar defectes esmenables a les sol·licituds, es requerirà a l’interessat perquè els esmeni en el termini de 10 dies amb la indicació que si no ho fa així s’entendrà per desistit de la seva sol·licitud.

1. Instrucció del procediment i valoració de les sol·licituds
L’òrgan competent per la instrucció del procediment serà el servei d’Educació de l’Ajuntament de Llagostera, que comprovarà el compliment dels requisits per a accedir a la condició de beneficiari establerts en les bases específiques.

Les sol·licituds que reuneixin tots els requisits seran avaluades per la Comissió tècnica de valoració, previ informe dels responsables de l’àrea instructora, la qual aixecarà acta i formularà una proposta de resolució provisional en base als criteris establerts en les bases específiques.

Els criteris per valorar les sol·licituds seran:
· Quan l’alumne, els pares, els tutors legals o els germans acreditin una discapacitat reconeguda: 1 punt
· Família amb infant en acolliment: 1 punt
· Germans al centre durant el mateix curs: 1 punt
· Família en situació de violència de gènere: 1 punt

Als sol·licitants que compleixin els requisits establerts en el punt 4 de les bases específiques, se’ls concedirà la subvenció segons el tram de renda en què es trobin. 

Els llindars econòmics a tenir en compte són els següents:
· Famílies de dos membres: 14.775,30 euros
· Famílies de tres membres: 20.458,10 euros
· Famílies de quatre membres: 26.140,90 euros
· Famílies de cinc membres: 29.550,60 euros
· Famílies de sis membres: 35.233,40 euros
· Famílies de set membres o més: 38.643,10 euros

El percentatge subvencionable respecte al costa total de la quota mensual es determinarà aplicant la taula següent:


		TRAM 1	TRAM 2			TRAM 3
Membres	
unitat 		subvenció 	subvenció			subvenció
familiar		80 %		50 %				25%			

		Inferior a 	Des de 		Fins a		Des de		Fins a

2		  8.878,32 	  8.878,32	11.097,89	11.097,90	14.755,30
3		11.541,72	11.541,72	14.427,14	14.427,15	20.458,10
4		15.004,32	15.004,32	18.755,39	18.755,40	26.140,90
5		19.505,52	19.505,52	24.381,89	24.381,90	29.550,60
6		25.357,20	25.357,20	27.633,89	27.633,90	35.233,40
7 o més	32.964,36	32.964,36	35.945,89	35.945,90	38.643,10


En el cas de les famílies que tinguin 1 o més punts, se’ls aplicarà el tram immediatament superior al que els correspongui amb el càlcul exclusiu de renda. Les famílies que d’entrada ja els correspongui la subvenció prevista al tram 3, no tindran dret a una bonificació superior encara que tinguin més d’1 punt.

En ambdós casos l’import bonificat ho serà exclusivament sobre la quota del servei educatiu, tal com es fa constar expressament en el punt 5 de les bases específiques.

La proposta de resolució determinarà de forma individualitzada l’import concedit a cada sol·licitant.

1. Resolució i notificació
L’òrgan competent per resoldre serà l’Alcaldia. El termini màxim per resoldre i notificar el procediment serà de 3 mesos, comptats a partir de l’endemà del dia de finalització del termini de presentació de sol·licituds.

Aquesta es notificarà per edicte a l’e-tauler i a la seu electrònica de l’Ajuntament de Llagostera. 

La resolució del procediment posarà fi a la via administrativa, i contra la mateixa es podrà interposar recurs contenciós-administratiu en el termini de dos mesos a comptar de l’endemà de la seva notificació. Alternativament i de forma potestativa, es podrà interposar recurs de reposició davant del mateix òrgan que ha dictat resolució, en el termini d’un mes a comptar des de l’endemà de la seva notificació.

1. Efectivitat de la convocatòria
La convocatòria serà efectiva a partir de l’endemà de la publicació en el Butlletí Oficial de la Província de Girona.

